ເວເນຊູເອລາ ຈະຖອນໂຕ ອອກຈາກ ອົງການ ບັນດາປະເທດ ໃນທະວີບອາເມຣິກາ ຫຼື OAS
ການເດີນຂະບວນປະທ້ວງ ໄດ້ເຮັດໃຫ້ປະຊາຊົນ 29 ຄົນ ເສຍຊີວິດ ຫຼາຍກວ່າ 400 ຄົນ ໄດ້ຮັບບາດເຈັບ ແລະເກືອບ 1,000 ຄົນ ໄດ້ຖືກຄວບຄຸມໂຕ.
ເວເນຊູເອລາ ໄດ້ປະກາດ ເມື່ອຕອນແລງວັນພຸດວານນີ້ ວ່າ ຕົນຈະຖອນໂຕອອກຈາກ ອົງການບັນດາປະເທດ ໃນທະວີບອາເມຣິກາ ຫຼື OAS ຫຼັງຈາກການຈັດຕັ້ງພາຍໃນ ຂົງເຂດ ໄດ້ລົງຄະແນນສຽງ ທີ່ຈະຈັດກອງປະຊຸມນັດພິເສດ ເພື່ອປຶກສາຫາລື ກ່ຽວກັບ ວິກິດການດ້ານການເມືອງ ໃນເວເນຊູເອລາ ລັດຖະມົນຕີການຕ່າງປະເທດ ເວເນຊູເອລາ ທ່ານນາງ Delcy Rodriguez ໄດ້ກ່າວວ່າ ປະເທດຂອງທ່ານນາງ ຈະນຳສະເໜີເອກກະສານຮ້ອງຮຽນສະບັບນຶ່ງ ໃນວັນພະຫັດມື້ນີ້ ທີ່ຈະລິເລີ່ມຂັ້ນຕອນ ຂອງການຖອນໂຕ ທີ່ໃຊ້ເວລາ 2 ປີ ທ່ານນາງ Rodriguez ໄດ້ກ່າວວ່າ ເວເນຊູເອລາ ໄດ້ເຕືອນອົງການ OAS ໄປແລ້ວວ່າ ການລົງຄະແນນສຽງທີ່ຈະຈັດ ກອງປະຊຸມນັດພິເສດ ນັ້ນ ຖືວ່າ ເປັນການຢືນຢັນຕໍ່ການຕັດສິນໃຈຖອນໂຕອອກ ເມື່ອຕົ້ນເດືອນນີ້ ອົງການ OAS ໄດ້ມີມະຕິ ທີ່ຮຽກຮ້ອງໃຫ້ລັດຖະບານຂອງ ປະທານາ ທິບໍດີ Nicolas Maduro ເຄົາລົບນັບຖື ລະບຽບການແບ່ງແຍກອຳນາດ ແລະ ໃຫ້ຟື້ນ ຟູລະບຽບການປົກຄອງ ທີ່ເປັນປະຊາທິປະໄຕຢ່າງຄົບຖ້ວນ ເວເນຊູເອລາ ໄດ້ປະເຊີນກັບການປະທ້ວງມາໄດ້ເດືອນນຶ່ງແລ້ວ ທີ່ກົດດັນໃຫ້ ທ່ານ ມາດູໂຣ ຈັດການເລືອກຕັ້ງທົ່ວປະເທດໃໝ່ ແລະຄາດກັນວ່າ ຈະມີການປະທ້ວງຕື່ມອີກ ໃນວັນພະຫັດມື້ນີ້ ການເດີນຂະບວນປະທ້ວງ ໄດ້ເຮັດໃຫ້ປະ ຊາຊົນ 29 ຄົນເສຍຊີວິດ ຫຼາຍກວ່າ 400 ຄົນ ໄດ້ຮັບບາດເຈັບ ແລະເກືອບ 1,000 ຄົນ ໄດ້ຖືກຄວບຄຸມໂຕ ກຸ່ມຝ່າຍຄ້ານ ຖິ້ມໂທດໃສ່ລັດຖະບານກ່ຽວກັບບັນຫາທີ່ເກີດຂຶ້ນກັບປະເທດ ຊຶ່ງໃນ ຄັ້ງນຶ່ງ ເສດຖະກິດໄດ້ຂະຫຍາຍໂຕຢ່າງວ່ອງໄວ ແຕ່ໃນປັດຈຸບັນນີ້ ໄດ້ຫາຍໄປແລ້ວ ຫຼົງເຫຼືອພຽງແຕ່ການຂາດແຄນອາຫານການກິນ ຢາປົວພະຍາດ ແລະ ສິນຄ້າທີ່ ຈຳເປັນຕ່າງໆ ທ່ານ ມາດູໂຣ ໄດ້ປະນາມອົງການ OAS ທີ່ມີຫ້ອງການຕັ້ງຢູ່ໃນນະຄອນຫຼວງ ວໍຊິງຕັນ ໂດຍປຽບທຽບການກະທຳຂອງກຸ່ມນີ້ ຄືກັນກັບການກໍ່ລັດຖະປະຫານ